สลากสั่งตรวจคนซื้อหวย2หมื่นราย
คนยังแห่จองซื้อสลาก ครั้งที่ 5 บอร์ดสลากสั่งตรวจหน้าใหม่ 2 หมื่นราย
4 ธ.ค. 2558

คนยังแห่จองซื้อสลาก ครั้งที่ 5 บอร์ดสลากสั่งตรวจหน้าใหม่ 2 หมื่นราย
พล.ต.ฉลองรัฐ นาคอาทิตย์ ผู้อำนวยการ สำนักงานสลากกินแบ่งรัฐบาล เปิดเผยว่า ครั้งนี้มีประชาชนจำนวนมากจะดำเนินการผ่านตู้เอทีเอ็มและเน็ตแบงก์ สะท้อนให้เห็นว่าประชาชนต้องการนำลอตเตอรี่ไปจำหน่ายเพิ่มขึ้น และมีการกระจาย ไปตามต่างจังหวัดทั่วประเทศ
ทั้งนี้ สำนักงานสลากฯ เตรียมประสานธนาคารกรุงไทย ตรวจสอบผู้ที่เข้ามาลงทะเบียนใหม่ในช่วง 2 สัปดาห์ที่ผ่านมา ที่เข้ามาลงทะเบียนเพิ่มกว่า 2 หมื่นราย ว่าเป็นประชาชนที่เป็นผู้ค้าลอตเตอรี่จริงหรือไม่ เนื่องจากปัจจุบันมีผู้ลงทะเบียนในโครงการนี้ล่าสุดอยู่ที่ 1.3 แสนราย แต่ช่วง 2 สัปดาห์ที่ผ่านมามีคนเข้ามาลงทะเบียนใหม่เพิ่มเป็นวันละ 1,000 ราย จากเดิมที่มาลงทะเบียนเฉลี่ยวันละ 100 ราย
รายงานข่าวบรรยากาศการสั่งซื้อ-จองสลากล่วงหน้าครั้งที่ 5 มีประชาชนและผู้ค้าสลากให้การตอบรับเป็นจำนวนมาก แบ่งเป็น 2 ส่วน ได้แก่ การเปิดระบบสั่งซื้อที่มาจากผู้ที่ทิ้งโควตาสลากของงวดวันที่ 17 ธ.ค. 2558 มีจำนวนกว่า 2.33 หมื่นเล่มคู่ หรือคิดเป็น 4.67 ล้านฉบับ ซึ่งประชาชนใช้เวลาสั่งซื้อเพียง 4.15 นาที ถือว่าใช้เวลามากขึ้นเมื่อเทียบกับครั้งที่ผ่านมาที่ใช้เวลา 2.34 นาที ซึ่งครั้งนี้มีผู้ได้สลากกว่า 4,670 ราย แบ่งเป็น การทำธุรกรรมผ่านเอทีเอ็ม 4,492 รายการ และผ่านเน็ตแบงก์ 178 รายการ
หลังจากนั้น สำนักงานสลากฯ จึงเปิดดำเนินการส่วนที่ 2 คือการเปิดประชาชนเข้ามาสู่ระบบสั่งจอง ที่เป็นการจำหน่ายของงวดวันที่ 30 ธ.ค. 2558 พบว่าประชาชนสั่งจองสลากล่วงหน้า 2 แสนเล่มคู่ หรือคิดเป็น 40 ล้านฉบับ (20 ล้านคู่) ซึ่งมีจำนวนเพิ่มขึ้น เนื่องจากมีการนำสลากจากการยกเลิกโควตานิติบุคคล มูลนิธิ ฯลฯ มารวมในส่วนนี้ โดยใช้เวลา 1 ชั่วโมง 34 นาที ซึ่งมีผู้ที่จองสลากได้ 4 หมื่นราย โดยส่วนใหญ่ทำรายการผ่านระบบเอทีเอ็ม 3.23 หมื่นรายการ ผ่านเน็ตแบงก์ 2,778 รายการ และทำรายการผ่านเคาน์เตอร์สาขาของธนาคาร 4,889 รายการ ซึ่งพบว่าใน กทม. มีผู้ที่ได้สลากไปจำหน่าย 901 ราย จ.เลย ได้ 608 ราย  จ.นนทบุรี ได้ 193 ราย  จ.เชียงใหม่ ได้ 157 ราย และ จ.ชลบุรี ได้ 155 ราย เป็นต้น
อย่างไรก็ตาม หากประเมินจากที่ประชาชนลงทะเบียนไว้เข้ามาทำรายการผ่านธนาคารกรุงไทยทั้งหมดกว่า 1.3 แสนราย มีประชาชนเข้าร่วมโครงการสั่งซื้อ-จองสลากล่วงหน้า ทั้งงวดสั่งซื้อวันที่ 17 ธ.ค. และงวดสั่งจองวันที่ 30 ธ.ค. 2558 ประมาณ 4.46 หมื่นราย ถือว่าสามารถกระจายลอตเตอรี่ถึงผู้ค้ารายย่อยได้เพิ่มขึ้น โดยใช้เวลารวม 1 ชั่วโมง 39 นาที